На основу члана 15. став 3. Закона о техничким захтевима за производе и оцењивању усаглашености („Службени гласник РС”, број 49/21) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12- УС, 72/12, 7/14- УС, 44/14 и 30/18-др. закон),

Влада доноси

У Р Е Д Б У

О ИМЕНОВАЊУ ТЕЛА ЗА ОЦЕЊИВАЊЕ УСАГЛАШЕНОСТИ

I. УВОДНА ОДРЕДБА

Члан 1.

Овом уредбом уређују се поступак именовања тела за оцењивање усаглашености, начин утврђивања испуњености прописаних захтева за именовање, као и надзор над телима за оцењивање усаглашености.

II. ПОСТУПАК ИМЕНОВАЊА ТЕЛА ЗА ОЦЕЊИВАЊЕ УСАГЛАШЕНОСТИ

Члан 2.

Именовање тела за оцењивање усаглашености за спровођење оцењивања усаглашености производа са захтевима из одређеног техничког прописа врши се на основу захтева за именовање, који подноси тело за оцењивање усаглашености (у даљем тексту: подносилац захтева).

Захтев из става 1. овог члана, подноси се министарству у чијем делокругу је припрема и доношење одговарајућег техничког прописа на основу кога се тражи именовање (у даљем тексту: надлежно министарство).

Подносилац захтева сноси трошкове поступка именовања.

Члан 3.

Захтев из члана 2. ове уредбе садржи:

1) пословно име, односно назив и адресу седишта, правни облик и организациону структуру подносиоца захтева;

2) назив техничког прописа на основу кога се тражи именовање и број службеног гласила Републике Србије у коме је тај пропис објављен;

3) обим послова оцењивања усаглашености, као и врсту, групу, односно назив производа који је предмет оцењивања усаглашености и друге податке ради ближе идентификације производа, са позивом на одговарајуће одредбе техничког прописа;

4) опис поступака оцењивања усаглашености који су предмет захтева;

5) податке о стручној оспособљености запослених и других ангажованих лица на пословима оцењивања усаглашености (у даљем тексту: особље);

6) податке о техничким капацитетима, укључујући опрему и локацију на којој ће се обављати послови оцењивања усаглашености;

7) податке о другим делатностима које обавља подносилац захтева, укључујући и делатности које би могле утицати на независност и непристрасност, у складу са захтевима прописа из тачке 2) овог става;

8) податке о начину на који је подносилац захтева уредио поступање и одлучивање по приговорима на његов рад и донете одлуке, као и податке о начину чувања пословне тајне;

9) доказе о оспособљености подносиоца захтева за оцењивање усаглашености;

10) податке о закљученом уговору о осигурању од одговорности за штету;

11) друге податке од значаја за именовање, односно захтеве прописане техничким прописом на основу кога се тражи именовање.

Уз захтев из става 1. овог члана подносе се докази којима се потврђују наводи из захтева, као и доказ о плаћеној републичкој административној такси у складу са законом.

Члан 4.

Испуњеност захтева за именовање у складу са техничким прописом из члана 3. став 1. тачка 2) ове уредбе, утврђује комисија коју, за област једног или више техничких прописа, образује надлежни министар (у даљем тексту: Комисија), и у којој могу учествовати и стручњаци изван тог министарства, за област која је уређена одговарајућим српским техничким прописом.

Члан 5.

Приликом разматрања поднетог захтева и приложених доказа, Комисија може да, ради утврђивања одлучних чињеница, односно разјашњења битних околности, изврши проверу испуњености захтева утврђених у техничком пропису.

Члан 6.

При оцењивању испуњености прописаних захтева, односно при доношењу решења о именовању, узима се у обзир акт о акредитацији који је издало Акредитационо тело Србије (у даљем тексту: АТС), у мери у којој су тим актом обухваћени поступци оцењивања усаглашености који су предмет поднетог захтева, као и испуњеност захтева српских стандарда који садрже захтеве за тела за оцењивање усаглашености.

Када подносилац захтева актом о акредитацији доказује оспособљеност за спровођење оцењивања усаглашености према одређеном техничком пропису, Комисија проверава покривености обима послова оцењивања усаглашености који су предмет захтева за именовање, у односу на обим послова за које је подносилац захтева акредитован.

Ако је обим послова оцењивања усаглашености, који је предмет захтева за именовање, у целости покривен обимом послова садржаних у акту о акредитацији из става 1. овог члана, претпоставља се да је подносилац захтева оспособљен за именовање.

Ако обим послова оцењивања усаглашености, који је предмет захтева за именовање, није покривен обимом послова који је садржан у акту о акредитацији, за непокривени обим послова узима се у разматрање друга документација коју је подносилац доставио, а може му се наложити и да достави додатну документацију.

Члан 7.

На основу поднетог захтева за именовање, приложених доказа и утврђених чињеница, утврђује се да ли подносилац захтева испуњава захтеве за именовање.

Ако се утврди да подносилац захтева испуњава захтев за именовање, надлежни министар доноси решење о именовању подносиоца захтева.

Ако се утврди да подносилац захтева не испуњава захтев за именовање, надлежни министар доноси решење о одбијању захтева.

Решење о именовању из става 2. овог члана, може бити временски ограничено или донето под раскидним или одложним условом.

Надлежно министарство, пре доношења решења о именовању, доставља предлог решења министарству надлежном за техничке прописе, стандардизацију и акредитацију, на мишљење, у складу са законом.

Решење из става 2. овог члана је коначно.

Члан 8.

Решење о именовању из члана 7. ове уредбе, садржи нарочито:

1. пословно име, односно назив и адресу седишта именованог тела за оцењивање усаглашености (у даљем тексту: Именовано тело);

2) назив техничког прописа на који се решење односи и броја службеног гласила Републике Србије у коме је тај пропис објављен;

3) врсту, односно назив производа и друге податке ради ближе идентификације производа на које се решење о именовању подносиоца захтева или решење о одбијању захтева односи;

4) обим именовања, односно детаљан опис послова за које је утврђена оспособљеност Именованог тела;

5) идентификацију и име овлашћених лица одговорних за потписивање исправа о усаглашености;

6) ограничења из члана 7. став 4. ове уредбе, када је то примењиво.

Члан 9.

Решење о именовању из члана 8. ове уредбе, надлежно министарство доставља министарству надлежном за вођење регистра именованих тела, односно овлашћених тела за оцењивање усаглашености (у даљем тексту: Регистар), ради уписа, у складу са законом којим се уређују технички захтеви за производе и оцењивање усаглашености и прописом донетим на основу тог закона.

III. НАДЗОР НАД РАДОМ ИМЕНОВАНИХ ТЕЛА

Члан 10.

Именовано тело дужно је да испуњава захтеве за именовање из техничког прописа утврђене решењем о именовању, као и да на захтев надлежног министарства, у року наведеном у том захтеву достави тражене податке, обавештења и документацију у вези са пословима за које је именовано.

Проверу над испуњавањем захтева из става 1. овог члана после издавања решења о именовању врши надлежно министарство.

Члан 11.

Ако се при вршењу провере из члана 10. ове уредбе код Именованог тела утврдe неусаглашености у вези са пословима из обима именовања или други недостаци у извршавању обавеза, надлежни министар доноси решење о суспензији или одузимању именовања.

Суспензија именовања може бити делимична у односу на решење о именовању. Максималан период трајања суспензије је шест месеци од дана правноснажности решења о суспензији.

Пре доношења решења из става 1. овог члана, надлежни министар може да одреди рок за отклањање недостатака који не може бити дужи од 60 дана.

Решење из става 1. овог члана о одузимању именовања садржи и налог Именованом телу да изврши пренос документације у вези са спровођењем оцењивања усаглашености другом Именованом телу уз сагласност странке по чијем захтеву је обављено оцењивање усаглашености, у складу са захтевим техничког прописа када је то примењиво.

Решење о суспензији, односно одузимању именовања надлежно министарство доставља министарству надлежном за вођење Регистра, ради уписа суспензије, односно брисања Именованог тела из тог регистра, у складу са посебним прописом.

Члан 12.

Ако се преузимање, односно пренос документације у вези са спровођењем оцењивања усаглашености из члана 11. ове уредбе није могло извршити због тога што странка, по чијем захтеву је вршено оцењивање усаглашености, више не постоји јер је брисана из Регистра привредних субјеката, Именовано тело коме је решењем одузето именовање преноси документацију надлежном министарству.

Документација из става 1. овог члана чува се у складу са прописима којима се уређује архивска грађа, а најкасније до истека рока утврђеног предметним техничким прописом.

IV. ПРЕЛАЗНЕ И ЗАВРШНЕ ОДРЕДБЕ

Члан 13.

Тела која су именована пре ступања на снагу ове уредбе, обављају те послове до доношења одлуке о именовању у складу са техничким прописима који се доносе на основу закона којим се уређују технички захтеви за производе и оцењивање усаглашеноости.

Уколико није другачије прописано техничким прописом из става 1. овог члана, именована тела најкасније у року од три месеца од дана почетка примене тог прописа, подносе захтев за именовање надлежном министарству, у складу са овом уредбом.

Тела из става 1. овог члана, која не поднесу захтев за именовање у прописаном року, односно тела за која надлежно министарство, утврди да не испуњавају прописане захтеве, неће моћи да обављају послове као именована тела у смислу закона којим се уређују технички захтеви за производе и оцењивање усаглашености и ове уредбе.

Члан 14.

Даном почетка примене ове уредбе престају да важе одредбе Уредбе о начину именовања и овлашћивања тела за оцењивање усаглашености, („Службени гласник РС”, број 98/09).

Поступци по поднетим захтевима за именовање који су започети пре ступања на снагу ове уредбе, спровешће се у складу са Уредбом о начину именовања и овлашћивања тела за оцењивање усаглашености.

Члан 15.

Ова уредба ступа на снагу осмог дана од дана објављивања у „Службеном гласнику Републике Србије”, а примењује се од 1. маја 2022. године.

05 Број: 110-1141/2022

У Београду, 10. фебруара 2022. године

В Л А Д А

ПРЕДСЕДНИК

Ана Брнабић,с.р.